Spoločný návrh NARIADENIE RADY, ktorým sa mení a dopĺňa nariadenie (EÚ) č. 36/2012 o reštriktívnych opatreniach s ohľadom na situáciu v Sýrii /* JOIN/2012/037 final - 2012/0368 (NLE) */





DÔVODOVÁ SPRÁVA (1) Dňa 18. januára 2012 Rada prijala nariadenie (EÚ) č. 36/2012 o reštriktívnych opatreniach s ohľadom na situáciu v Sýrii, ktorým sa zrušuje nariadenie (EÚ) č. 442/2011 v záujme uplatňovania rozhodnutia Rady 2011/782/SZBP z 1. decembra 2011 o reštriktívnych opatreniach voči Sýrii. (2) Dňa 15. októbra 2012 Rada schválila rozhodnutie 2012/634/SZBP, ktorým sa mení a dopĺňa rozhodnutie 2012/782/SZBP z 1. decembra 2011. Tieto zmeny a doplnenia sa začlenili do rozhodnutia Rady 2012/739/SZBP z 29. novembra 2012, ktorým sa zrušilo a nahradilo rozhodnutie Rady 2011/782/SZBP z 1. decembra 2011. Dodatočné prvky si vyžadujú zmenu a doplnenie nariadenia č. 36/2012 z 18. januára 2012. (3) Medzi ďalšie zákazy začlenené do rozhodnutia Rady 2012/739/SZBP patrí zákaz kúpy, dovozu alebo prepravy vybavenia, ktoré by sa mohlo použiť na vnútornú represiu, a poskytovanie finančných prostriedkov alebo finančnej pomoci na kúpu týchto položiek. (4) Je takisto nevyhnutné zabezpečiť, aby reštriktívne opatrenia voči spoločnosti Syrian Arab Airlines nezabránili úkonom alebo transakciám vykonávaným výlučne na účely evakuácie občanov Únie a ich rodinných príslušníkov zo Sýrie. (5) Ukázalo sa, že je nevyhnutné prijať k týmto existujúcim opatreniam určité technické zmeny a doplnenia. Predovšetkým by sa mali preskúmať určité ustanovenia týkajúce sa kontrol prevodov finančných prostriedkov, aby sa príslušným orgánom a prevádzkovateľom uľahčilo ich uplatňovanie a aby sa predišlo obchádzaniu ustanovení tohto nariadenia. (6) V článku 29 ods. 2 nariadenia (EÚ) No 36/2012 sa stanovuje, že poskytnuté alebo prijaté informácie sa použijú výlučne na účely, na ktoré boli poskytnuté alebo prijaté. Toto ustanovenie by sa malo považovať za objasnenie skutočnosti, že členským štátom sa tým nezamedzuje vymieňať si takéto informácie so Sýriou alebo inými členskými štátmi podľa vnútroštátnych právnych predpisov na účely vymáhania sprenevereného majetku. 2012/0368 (NLE) Spoločný návrh NARIADENIE RADY, ktorým sa mení a dopĺňa nariadenie (EÚ) č. 36/2012 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2012/739/SZBP z 29. novembra 2012 o reštriktívnych opatreniach voči Sýrii a o zrušení rozhodnutia 2011/782/SZBP[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Dňa 18. januára 2012 Rada prijala nariadenie (EÚ) č. 36/2012 o reštriktívnych opatreniach s ohľadom na situáciu v Sýrii, ktorým sa zrušuje nariadenie (EÚ) č. 442/2011[2] v záujme uplatňovania rozhodnutia Rady 2011/782/SZBP z 1. decembra 2011 o reštriktívnych opatreniach voči Sýrii, ktorým sa zrušuje nariadenie (EÚ) č. 442/2011.[3] (2) Dňa 29. novembra 2012 Rada schválila rozhodnutie 2011/739/SZBP, ktorým sa zrušuje a nahrádza rozhodnutie 2012/782/SZBP z 1. decembra 2011. (3) V rozhodnutí Rady 2012/739/SZBP sa rozhodlo o zákaze kúpy, dovozu alebo prepravy vybavenia, ktoré by mohlo byť použité na vnútornú represiu, ako aj poskytovania finančných prostriedkov alebo finančnej pomoci na kúpu týchto položiek. (4) Ukázalo sa, že k týmto existujúcim opatreniam je nevyhnutné prijať určité technické zmeny a doplnenia. Predovšetkým by sa mali preskúmať určité ustanovenia týkajúce sa kontrol prevodov finančných prostriedkov, aby sa príslušným orgánom a prevádzkovateľom uľahčilo ich uplatňovanie a aby sa predišlo obchádzaniu ustanovení tohto nariadenia. Je takisto nevyhnutné zabezpečiť, aby reštriktívne opatrenia voči spoločnosti Syrian Arab Airlines nezabránili úkonom alebo transakciám vykonávaným výlučne na účely evakuácie občanov Únie a ich rodinných príslušníkov zo Sýrie. (5) Článok 29 nariadenia (EÚ) č. 36/2012 z 18. januára 2012 sa týka výmeny informácií medzi osobami, subjektmi a orgánmi s cieľom uľahčiť dodržiavanie tohto nariadenia. V článku 29 ods. 2 sa stanovuje, že poskytnuté alebo prijaté informácie sa použijú výlučne na účely, na ktoré boli poskytnuté alebo prijaté. Článkom 29 ods. 2 sa však členským štátom nezamedzuje vymieňať si v prípade potreby takéto informácie so Sýriou alebo inými členskými štátmi podľa vnútroštátnych právnych predpisov výlučne na účely uľahčenia vymáhania sprenevereného majetku. (6) Je takisto nevyhnutné aktualizovať nariadenie (ES) č. 1210/2003 doplnením najnovších informácií predložených členskými štátmi v súvislosti s určením príslušných orgánov a aktualizovať adresu Európskej komisie. (7) Nariadenie (EÚ) č. 36/2012 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Nariadenie (EÚ) č. 36/2012 sa mení a dopĺňa takto: (1) Za článok 3 sa vkladá tento článok 3a: „Článok 3a Zakazuje sa: (a) kupovať, vyvážať alebo prevážať vybavenie, ktoré by sa mohlo použiť na vnútornú represiu, ako sa uvádza v prílohe I, zo Sýrie alebo akékoľvek takéto vybavenie, ktoré má pôvod v Sýrii; (b) poskytovať priamo alebo nepriamo finančné prostriedky alebo finančnú pomoc vrátane finančných derivátov, ako aj poistenie a zaistenie a sprostredkovateľské služby týkajúce sa poistenia a zaistenia v súvislosti s akýmkoľvek nákupom, dovozom alebo prepravou položiek uvedených v odseku a), alebo (c) zúčastňovať sa vedome alebo úmyselne na činnostiach, ktorých predmetom alebo dôsledkom je obchádzanie zákazu uvedeného v písmene a).“ (2) Článok 18 sa nahrádza takto: „Článok 18 1. Odchylne od článku 14 môžu príslušné orgány členských štátov uvedené na webových stránkach obsiahnutých v prílohe III povoliť uvoľnenie určitých zmrazených finančných prostriedkov alebo hospodárskych zdrojov, ak sú splnené tieto podmienky: (a) na finančné prostriedky alebo hospodárske zdroje sa vzťahuje arbitrážne rozhodnutie vydané pred dátumom zaradenia fyzických alebo právnických osôb, subjektov alebo orgánov uvedených v článku 14 do zoznamu v prílohe II alebo IIa, alebo súdne či správne rozhodnutie vydané v Európskej únii, alebo súdne rozhodnutie vykonateľné v dotknutom členskom štáte pred uvedeným dátumom alebo po ňom; (b) finančné prostriedky alebo hospodárske zdroje sa použijú výlučne na uspokojenie pohľadávok zabezpečených takýmto rozhodnutím alebo uznaných za platné v takomto rozhodnutí v rámci obmedzení stanovených príslušnými zákonmi a právnymi predpismi, ktorými sa riadia práva osôb s takýmito pohľadávkami; (c) rozhodnutie nie je v prospech fyzických alebo právnických osôb, subjektov alebo orgánov, ktoré sú uvedené v prílohe II alebo IIa; (d) uznanie rozhodnutia nie je v rozpore s verejným poriadkom v dotknutom členskom štáte. 2. Dotknutý členský štát informuje ostatné členské štáty a Komisiu o každom povolení udelenom podľa tohto článku.“ (3) V článku 21a sa dopĺňa tento odsek 3: „3. Článkom 14 ods. 2 sa nezabráni úkonom alebo transakciám vo vzťahu k spoločnosti Syrian Arab Airlines, ktorých výlučným cieľom je evakuácia občanov Únie a ich rodinných príslušníkov zo Sýrie.“ (4) V článku 29 sa za odsek 3 dopĺňa tento text: „3. Odsekom 2 sa členským štátom nezamedzuje vymieňať si v prípade potreby takéto informácie so Sýriou alebo inými členskými štátmi podľa vnútroštátnych právnych predpisov na účely uľahčenia vymáhania sprenevereného majetku.“ (5) Príloha III sa nahrádza prílohou k tomuto nariadeniu. Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predsedníčka PRÍLOHA „PRÍLOHA III ZOZNAM PRÍSLUŠNÝCH ORGÁNOV V ČLENSKÝCH ŠTÁTOCH A ADRESA NA OZNAMOVANIE EURÓPSKEJ KOMISII A. Príslušné orgány členských štátov: BELGICKO http://www.diplomatie.be/eusanctions BULHARSKO http://www.mfa.bg/en/pages/135/index.html ČESKÁ REPUBLIKA http://www.mfcr.cz/mezinarodnisankce DÁNSKO http://um.dk/da/politik-og-diplomati/retsorden/sanktioner/ NEMECKO http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html ESTÓNSKO http://www.vm.ee/est/kat_622/ ÍRSKO http://www.dfa.ie/home/index.aspx?id=28519 GRÉCKO http://www.mfa.gr/en/foreign-policy/global-issues/international-sanctions.html ŠPANIELSKO http://www.maec.es/es/MenuPpal/Asuntos/Sanciones%20Internacionales/Paginas/Sanciones_%20Internacionales.aspx FRANCÚZSKO http://www.diplomatie.gouv.fr/autorites-sanctions/ TALIANSKO http://www.esteri.it/MAE/IT/Politica_Europea/Deroghe.htm CYPRUS http://www.mfa.gov.cy/sanctions LOTYŠSKO http://www.mfa.gov.lv/en/security/4539 LITVA http://www.urm.lt/sanctions LUXEMBURSKO http://www.mae.lu/sanctions MAĎARSKO http://www.kulugyminiszterium.hu/kum/hu/bal/Kulpolitikank/nemzetkozi_szankciok/ MALTA http://www.doi.gov.mt/EN/bodies/boards/sanctions_monitoring.asp HOLANDSKO www.rijksoverheid.nl/onderwerpen/internationale-vrede-en-veiligheid/sancties RAKÚSKO http://www.bmeia.gv.at/view.php3?f_id=12750&LNG=en&version= POĽSKO http://www.msz.gov.pl PORTUGALSKO http://www.min-nestrangeiros.pt RUMUNSKO http://www.mae.ro/node/1548 SLOVINSKO http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/ SLOVENSKO http://www.foreign.gov.sk FÍNSKO http://formin.finland.fi/kvyhteistyo/pakotteet ŠVÉDSKO http://www.ud.se/sanktioner SPOJENÉ KRÁĽOVSTVO www.fco.gov.uk/competentauthorities B. Adresa na oznamovanie Európskej komisii alebo na inú komunikáciu s ňou: European Commission Service for Foreign Policy Instruments (FPI) EEAS 02/309 B-1049 Brussels Belgium“ [1] Ú. v. EÚ L 330, 30.11.2012, s. 21. [2] Ú. v. EÚ L 16, 19.1.2012, s. 1. [3] Ú. v. EÚ L 319, 2.12.2011, s. 56.